Pitkän linjan poliitikko Osmo Soininvaara (vihr.) ei säästele sanojaan pohtiessaan hallituksen pääpuolueiden viimeaikaista keskinäistä nahistelua. Soininvaaran mielestä taustalla vaikuttavat ennen kaikkea puolen vuoden päässä siintävät eduskuntavaalit. Aiheesta lisää illan A-studio: Talkissa TV1:ssä.

Päähallituspuolueiden kokoomuksen ja SDP:n erimielisyydet ovat nousseet kulisseista otsikoihin. Tämän kauden jälkeen politiikan jättävä Osmo Soininvaara pitää SDP:n ja kokoomuksen kaksintaistelua pinnallisena.

– Ei sitä eduskunnan käytävillä näy. Kyllä tämä on feikkiä. Halutaan nostaa tunnelmaa kun vaalit lähestyy. Molemmat katsovat hyötyvänsä pienestä pesäerosta.

Nyt on tullut se aika vaalikaudesta, kun puolueet laulavat juuri niitä lauluja, joita ne arvioivat kannattajakunnan haluavan kuulla. Soininvaaran mukaan laulu ei välttämättä miellytä.

– Kokoomuksen retoriikka on mennyt liberaalin amerikkalaisen oikeiston suuntaan, joka ei iske suomalaiseen ajattelutapaan ollenkaan, ja SDP on palaamassa 1970-luvulle, mutta sinne ei pysty palaamaan.

Soininvaara arvostelee muun muassa SDP:n roolia torstaina ratkenneen kalastuslain valmistelussa. SDP sai läpi vaatimuksensa siitä, että yli 65-vuotiaat välttyvät kalastusmaksulta myös jatkossa.

– Jos ajatellaan ikään kuin maan tilaa, ja mitä maalle pitäisi tehdä, ei se kalastuslailla siitä oikene.

Hallituspuolueiden puheenjohtajista Antti Rinne on ehdottanut Suomen taloustilanteen korjaamiseksi elvytystä ja veronkorotuksia, ja Alexander Stubb julkisen talouden karsimista ja veronkevennyksiä. Soininvaaran mielestä puhe on ollut epämääräistä.

– Yritin tässä oikein katsoa läpi, että mitä molempien puolueiden puheenjohtajat ovat talouspolitiikasta sanoneet, eikä siitä jäänyt oikein mitään käteen. Tietysti ihan alussa Stubb esitti aika villejä ehdotuksia, että julkisen sektorin koko romautetaan kymmenellä prosenttiyksiköllä alas mikä tarkoittaisi kymmenien miljardien säästöjä, mutta ei hän ole sitä enää sen jälkeen toistanut. Hänelle ehkä kerrottiin, mitä se tarkoittaisi, Soininvaara tylyttää.

Soininvaarasta on epäselvää, kuka tästä nokittelusta hyötyy.

– Jos kokoomus ja SDP kovasti etääntyvät toisistaan, jää keskustalle ja vihreille tilaa.

Suomen monipuoluehallitus on Soininvaaran mukaan kyvytön, toisin kuin blokkipolitiikalla selkeät ehdot politiikalleen määrittävät ruotsalaiset hallitukset.

– Meillä ei talouspolitiikassa ole linjoja. Vähän kateellisena katsoo esimerkiksi Ruotsia, kuinka johdonmukaista politiikkaa porvarit siellä ovat tehneet. SDP:ltä toivoisi selkeämpää linjaa, koska Suomen ja Euroopan kehitys kaipaa vasemmistolaista otetta.

Aiheesta keskustellaan illan A-studio: Talkissa TV1:ssä. Vieraina ministerit Jan Vapaavuori (kok.) ja Pia Viitanen (sd.) ja kansanedustajat Jouni Backman (sd.) ja Ben Zyskowicz (kok.). Keskustelun vetää Kirsi Heikel.